1968. május 3-án – a "Voodoo Chile" felvételét követő napon – az ABC televíziós társaság egy dokumentumfilmet forgatott Hendrixék munkálatairól a Record Plant stúdióban. A felvétel közben Hendrixék a "Voodoo Chile" témájára az eredetinél gyorsabb tempóban kezdtek improvizálni és ennek az alapjaiból született a "Voodoo Child (Slight Return)". A szám Hendrix koncertjein kulcsfontosságúvá vált, rengeteg variációban játszotta 7-től egészen 18 perces változatokig. Emlékezetes előadásai a dalnak a londoni Royal Albert Hallban játszott és rögzített interpretáció vagy a Woodstocki Fesztiválon előadott változat. A "Live at the Fillmore East" című Band of Gypsys élő albumon Hendrix úgy utal a számra, mint a Fekete Párducok himnuszára.